等慈润公
长干宝塔放光偈
戊午孟冬丙辰朔，长干塔下闻天乐。
洪公大建华严期，贤圣粉纭齐赴约。
百千善信云从龙，遐迩资粮川就壑。
众香缥缈烟岚浮，万烛炜煌星斗错。
欲表南询五十三，法筵清众仍相若。
绕塔幢幡四色分，开经钟鼓三通作。
梵呗同宣出妙音，见闻随喜生欢乐。
始知无碍法门中，处处圆融非住著。
只消半偈悟无生，能使群迷趋正觉。
一体均沾法乳恩，情与无情学无学。
野禽并作迦陵鸣，霜风亦共天花落。
塔顶金光觉倍明，塔心宝相如新琢。
铃索时时杂《濩》、《韶》，檐廊夜夜栖鸾鹤。
八面玲珑透碧霄，九层宛转流丹雘。
卷石三山钟阜低，弹丸千里舆图缩。
门门皆得见如来，俨然弥勒开楼阁。
金刚密迹驱雷霆，宝杵灵威失干莫。
慧灯无尽破重昏，甘露洪施济枯浊。
亦如多宝现全身，为听莲华从地跃。
由来此塔非寻常，七宝龛中舍利藏。
往昔神光犹间发，况今大法重敷扬。
啐啄因缘相辏泊，七十二门同放光。
光中出生无量塔，一一悬灯散妙香。
香光庄严亦何限，遍涌金莲坐宝王。
十方菩萨如鳞次，八部天龙若雁行。
化佛光明复如是，法尔神通示寂常。
重重涉入极微妙，梵网珠交心自耀。
此光本是世间稀，见者何人不欣乐。
或齐合掌向虚空，或举高声称佛号。
或投五体拜泥涂，或散千花熏塔庙。
或去忙呼眷属来，或频指点傍人道。
或上危梯或倚楼，或转悲伤或喜笑。
或感禅僧出定看，或留归客停车眺。
或有晏坐空林中，一任稠人自喧闹。
顿除热恼得清凉，病在还苏老还少。
默夺潜消魔外心，无遮重罪咸轻报。
其谁不愿发菩提，种种皆由塔光照。
此时见者诚有缘，莫因不见空哀怜。
即心自性君知不，见与不见皆天渊。
世尊八万四千塔，与我无缝相勾连。
穷劫至今曾不昧，海枯山击光依然。
诸人于此信得及，同泛华严大法船。
敬说此偈再礼塔，八万四千光现前。